***Tájékoztató az oktatásban 2021. 03. 08-tól bevezetésre kerülő változásokról***

***az 5-8. évfolyam számára (2021.03.05.)***

Tisztelt Szülők!

Tájékoztatom Önöket, hogy a kormány hivatalos tájékoztatása szerint 2021. március 8-tól az 1-8. évfolyamon is digitális oktatásra térünk át. Az oktatással és a működéssel kapcsolatban az alábbi szabályok érvényesek.

# A digitális oktatás keretei

* Digitális munkarend esetén az oktatás a **Microsoft Teams** alkalmazás segítségével történik. A Teamsben a tanulók csak az intézmény szellemiségéhez illő ikont, hátteret állíthatnak be maguknak.
* A digitális munkarendben a tananyag átadása, a tanítás támogatása és ellenőrzése tanítási napokon és tanítási időben történik.
* A digitális munkarendben háromféle óratípust különböztetünk meg:

**online órák**: amikor a tanárnak és a tanulóknak online kell lenniük és az órán olyan tevékenység folyik, mint a hagyományos órákon pl. tanári magyarázat, beszélgetés, tesztírás, stb.

**Offline óra** (önálló tanulói tevékenységen alapuló óra): amikor a tanuló elvégzi a tanár által kijelölt feladatot, amely lehet tankönyvi lecke feldolgozása, vázlatírás, filmnézés, esszéírás, feladatok megoldása stb.

**számonkérő óra**: amikor a tanulók online írásbeli számonkérésen vesznek részt (redmenta, Quizzez….). Ezeken az órákon is megkövetelhető a kamera, hangszóró bekapcsolása.

* A tanórákat az **eredeti órarend és csengetési rend** szerint tartjuk.
Az órán elvégzendő **feladatokat aznap reggel 7.30-ig** kapják meg a tanulók a Teamsen keresztül, **vagy** a szaktanár **online órát** tart az órarend szerinti időben. Az online óra tartását a szaktanár legkésőbb az **előző napon 16 óráig** rögzíti a Teams naptárában.
* A tanórák tekintetében az elvárás, hogy az **órák legalább fele** legyen **online** óra. **Testnevelésből** kéthetente aktivitási naplót kell írni a tanulóknak, ezeket osztályozzuk.
* Az órarendtől eltérő, azon kívül eső időpontban tarthatók online konzultációs alkalmak, amikor a tanulók a tananyaggal kapcsolatban kérdéseket tehetnek fel a tanárnak, aki egyidejűleg válaszol nekik, illetve felzárkóztatja a tanár a lemaradt tanulókat. Ezen az órán a tanuló önkéntesen vesz részt.
* **A digitális munkarendben kiadott feladatok típusai:**

**házi feladat:** egyik óráról a másikra elvégzendő, a jelenléti oktatásban megszokott mennyiségű feladat, melyet a következő tanórán kell a tanulónak bemutatni, elküldeni.

**beadandó feladat:** nagyobb mennyiségű feladat, önálló kutatómunka, fogalmazás, gyűjtőmunka, melyet a feladat mennyiségével arányos mértékű határidőre (legalább 48 óra) kell a tanulónak elvégeznie.

**órai munka bemutatása**: a tanóra idejében az elvégzett feladat bemutatása (kamerába, visszaküldve, felolvasva….). A bemutatást a tanár a tanóra vége előtt, vagy a tanítási időn túl, aznap este 8-ig kérheti.

# A tanulással kapcsolatos kötelességek értelmezése

* A kiadott **feladatok elvégzése** valamint az **online órán való részvétel kötelező**.
* Az online órákon a tanulóknak a tanár felszólítására **kötelező a kamerát, hangszórót** bekapcsolni. A tanulónak kötelessége a tanórán illő öltözetben részt venni és a házirendben megfogalmazottaknak megfelelően viselkedni. Az a tanuló, aki nincs bejelentkezve, illetve aki a tanár ismételt felszólítására sem válaszol, vagy nem kapcsolja be a kameráját, hiányzónak tekinthető.
* A tanár online órán adhat ki olyan feladatot, amelyet az óra közben kell megoldani szóban vagy írásban.
* **A szünetre, hétvégére** csak annyi **házi feladat adható, mint egyik óráról a másikra.** A szünetben számonkérés, online óra nem tartható. A beadandó feladatok határidejét úgy kell meghatározni, hogy a határidőig meglévő munkanapokon a nagy része elvégezhető legyen a feladatnak. A feladat megoldása és visszaküldése csak a szünet utáni első tanórára kérhető.

# A tanulói kötelességek igazolatlan elmulasztása és azok következményei:

A fokozatosság elvének követésével a tanuló a kötelességek ismételt mulasztása esetén egyre nagyobb büntetési fokozatot kap.

|  |  |
| --- | --- |
| ***mulasztás*** | ***következmény*** |
| házi feladat hiánya | rögzítés az e-naplóban, 5 után szaktanári figyelmeztetés, újabb 5 után jelzés az osztályfőnöknek, aki a következő büntetési fokozatot adja |
| online óráról való igazolatlan hiányzás | rögzítés szaktanár által, 3 után osztályfőnöknek jelzés, aki a következő büntetési fokozatot adja |
| beadandó feladat visszaküldésének elmulasztása, határidőn túli küldése | elégtelen adható |
| online számonkérés elmulasztása | elégtelen adható |
| Óra közben vagy óra után bemutatandó órai vázlat, feladatmegoldás visszaküldésének, bemutatásának hiánya | elégtelen adható |
| a tanuló az offline óra anyagát nem tekinti meg legkésőbb az óra első 5 percében, azaz nem dolgozik az offline órán | elégtelen adható |

# A tanulói mulasztások igazolása

* A szülőnek az eddig megszokott csatornán (email, telefon, facebook…) jelezni kell az osztályfőnöknek, ha a tanuló akadályoztatva van a tanulásban (betegség, technikai probléma…). Az osztályfőnök visszajelzésével elfogadja, „igazolja” az akadályoztatást, s eljuttatja az információt a tanuló szaktanáraihoz. Ha az óra ideje alatt derül ki a hiba, akkor a tanuló valamilyen módon igyekezzen jelezni a szaktanárnak, illetve a kapcsolat helyreállásakor azonnal jelezze a szaktanárnak a távolmaradása okát.
* A digitális oktatás idején a tanulók hiányzásait a naplóban nem rögzítjük, a hiányzások száma nem növekedik. A mulasztások kezelése, a következmények elkerülése miatt azonban, az osztályfőnökök rögzítik az igazolásokat (szülői igazolások, technikai problémák, orvosi igazolás) A szülői igazolások a házirendben rögzítetteknek megfelelően, csak korlátozott számban fogadhatók el (évente 5 alkalommal, alkalmanként maximum 1 napra). A technikai problémákra való hivatkozás csak az ésszerűség határain belül elfogadható.

# Egyéb információk

A tavaszi szünet előtti utolsó tanítási nap március 26. péntek. A szünet utáni első tanítási nap április 7. szerda, előre láthatóan jelenléti oktatással.

A tanulók étkezését március 8-tól lemondtuk. A szociális és gyermekvédelmi szolgáltatásoknak a veszélyhelyzet ideje alatt elrendelt működési rendjéről szóló 556/2020. (XII.4.) Korm. rendelet alapján a gyerekétkeztetést a lakóhely szerinti önkormányzatnál lehet igényelni. Az aszódi lakhellyel rendelkező diákok az Aszódi Gyermekétkeztetési Intézménynél igényelhetik az étkezést emailben (gyermeketkeztetes@aszod.hu ) vagy telefonon (28/400-056).

A 17/2021. (III.5.) EMMI rendelet szerint a gyermekfelügyelet nem kerül megszervezésre.

Ha a járványhelyzet változása vagy kormányhatározat miatt újabb intézkedéseket szükséges bevezetnünk, akkor a változásokról tájékoztatni fogjuk Önöket.

Vigyázzunk egymásra! Hitünk adjon erőt ebben a rendkívüli helyzetben.

Erős vár a mi Istenünk!

Aszód, 2021. március 5.

 Veizer Valéria

 igazgató